Under valgkampen i maj gik bølgerne højt, da Rasmus Paludan fra Stram Kurs og den tidligere CD-formand Mimi Jakobsen begge var på besøg i Aftenshowet.

Rasmus Paludan kaldte sin medgæst for både "nazist" og "nazisvin", hvilket har fået et retsligt efterspil, da Mimi Jakobsen efter noget betænkningstid valgte at anlægge en injuriesag mod partiformanden.

I sagen - som endnu ikke er berammet ved Københavns Byret - er det dog ikke kun Rasmus Paludan, der risikerer en bødestraf for injurier.

Læs også : Partileder er utilfreds med nye regler for vælger-erklæringer

Stram Kurs-formanden vil i retssagen nemlig også have afprøvet, om Mimi Jakobsen overtrådte injurielovgivningen, da hun få dage inden besøget i Aftenshowet ifølge Rasmus Paludan kaldte ham for "nazist" på Facebook.

- Fordi parterne nu på Mimi Jakobsens foranledning skal i retten, har min klient valgt også at lade retten prøve, om Mimi Jakobsens ytring "åbenlys nazist" er en krænkelse i strid med straffelovens injurieregler, lyder det i en pressemeddelelse fra advokat Elisabeth Aagaard, der repræsenterer Rasmus Paludan i sagen.

'Åbenlys nazist kan opstille'

Med ordene 'åbenlys nazist' henviser advokaten til et Facebook-opslag fra 4. maj, hvor Mimi Jakobsen dog ikke nævner Rasmus Paludan ved navns nævnelse.

- I aften har jeg tændt lys i vores vinduer, både som minde om det der skete, men også som et lys der skal modvirke det, der sker her i Danmark lige nu, hvor en åbenlys nazist kan opstille og blive valgt til det danske folketing - gør det samme!, skrev hun.

Rasmus Paludan vil i den kommende retssag nægte sig skyldig i injurier.

Mimi Jakobsen mener ikke, at Rasmus Paludan har noget at komme efter. Det fortæller hendes advokat, Christian Hornskov, i et skriftligt svar.

- Det handler om grovheden af udtalelserne. Det Rasmus Paludan kaldte Mimi Jakobsen var simpelthen langt grovere, end det som Mimi Jakobsen skrev. Rasmus Paludan sagde også, at Mimi Jakobsen var den, der mindede ham mest om Adolf Hitler i hele verden, men den bemærkning har vi ikke stævnet ham for, siger han.